Þingræður haldnar á Alþingi Íslendinga



Herra forseti. Ég kveð mér hljóðs hér um dagskrána í tilefni af því, að mál nr. 3, Stofnlánadeild landbúnaðarins, er komið hér á dagskrá. Við vorum að afgreiða þetta mál rétt fyrir hádegið og ég gat ekki betur skilið á okkar ágæta formanni en það lægi ekki fyrir að málið kæmi til umr. nú seinni partinn í dag. Eins og fram kemur á þskj., sem var verið að dreifa rétt áðan, ætla ég mér að skila sérnál. og gera grein fyrir afstöðu minni í n., en til þess vannst enginn tími því að annir á Alþ. eru svo miklar. Það þarf ekki að vera að tíunda það, að ég, sem sit í fjórum n. hér í Ed., hafði rétt svigrúm til að fá mér smámatarhressingu ef ég átti að fylgja eftir þeim fundarboðum og dagskrá er hér var boðað. Þetta kemur mér því alveg á óvart. Að vísu skiptir það kannske ekki miklu máli þegar allir aðrir sameinast um að leggja þetta gjald á, og skal ég ekki hafa þetta mál mitt lengra, heldur mun ræða um það ef leyft verður að taka málið á dagskrána. Ég vildi aðeins vekja athygli á þessu, að þetta mun hafa gengið fljótar fyrir sig en upplýst var í n., án þess að ég sé að sakast beinlínis við formann okkar.

Forseti (Þorv. Garðar Kristjánsson) : Ég vil taka fram að hv. 1. landsk. þm. hefur lög að mæla, og ég mun ekki gera það að till. minni að fá afbrigði fyrir þessu máli.

Ég hef í sjálfu sér ekkert við það að athuga.

Já, ég skil. Það hefur ekki verið vakin athygli mín á þessu.



Herra forseti. Eins og menn e. t. v. muna, var frv. til l. um hlutafélög afgreitt héðan frá Ed. með mjög mörgum brtt. Síðan komu í ljós nokkrar prentvillur í frv., sem okkur hafði yfirsést, og einnig nokkrar rangar tilvitnanir og við nánari yfirferð og yfirlestur á frv. var þetta leiðrétt í hv. Nd. Engin efnisbreyting hefur orðið á frv. frá því að það var afgreitt héðan frá Ed. og ég vil því eindregið leggja til að frv. verði samþ. eins og það liggur nú fyrir.

Frsm. (Jón Helgason) : Herra forseti. Félmn. hefur fengið frv. til l. um breyt. á l. um erfðafjárskatt til athugunar. Efni þessa frv. er um að hækka þau skattþrep sem erfðafjárskattur miðast við. Hækkun á þeim var síðast gerð árið 1972, og sú hækkun, sem frv. gerir ráð fyrir, er í samræmi við þá hækkun sem fyrst og fremst hefur orðið á fasteignum frá þeim tíma, í samræmi við það fasteignamat sem nú gildir. Félmn. var sammála um að mæla með samþykkt frv.

Frsm. (Axel Jónsson) : Herra forseti. Frv. það, sem hér liggur fyrir, er til breytinga á lögum um lögsagnarumdæmi Hafnarfjarðarkaupstaðar. Þar er um að ræða breytingu á mörkum Garðabæjar og Hafnarfjarðar og til þess að kveða þar skýrar á um og er algert samkomulagsmál milli sveitarstjórna Hafnarfjarðar og Garðabæjar. Hv. félmn. hefur athugað frv., eins og fram kemur í nál. á þskj. 808, og mælir með samþykkt þess óbreytts. Fjarverandi afgreiðslu málsins var Steingrímur Hermannsson.



Herra forseti. Á þskj. 490 er frv. til l. um breyt. á l. um söluskatt, sbr. lög um skattkerfisbreytingu. Ákvæðum söluskattslaga um viðurlög var síðast breytt með lögum nr. 10 frá 1974, um skattkerfisbreytingu. Voru þá ákveðin 2% viðurlög af þeirri upphæð, sem vangreidd var, fyrir hvern byrjaðan virkan dag eftir eindaga, þó ekki hærri en 10%, og 1.5% til viðbótar af vangreiddri upphæð fyrir hvern byrjaðan mánuð talið frá og með 16. degi næsta mánaðar eftir eindaga. Dráttarvextir innlánsstofnana voru 1.5% af vangreiddri upphæð fyrir hvern byrjaðan mánuð þegar ofangreind ákvæði voru lögfest. Nú eru vextir þessir 3% og eru því vanskil á söluskatti orðin langódýrasti máti söluskattsskylds aðila til þess að verða sér úti um rekstrarfé. Samkv. ákvæðum laga nr. 10/1960, um söluskatt, skyldu, 10% viðurlög leggjast á strax að eindaga loknum, en með lögunum 1974 voru þessi viðurlög gerð léttari fyrstu dagana eftir eindaga, þannig að 2% bættust við á hverjum degi þar til 10% var náð. Að dómi flestra, er við innheimtu söluskatts starfa, var þetta nýmæli til bóta. Sú breyting, sem almennt hefur orðið á vaxtakjörum í þjóðfélaginu, hefur gert núgildandi viðurlagaákvæði úrelt. Sú hefur ætíð verið stefnan að tryggja fljót og góð skil söluskatts, og fela þær breytingar, sem nú er lagt til að gerðar verði á viðurlagsákvæðum söluskattslaganna, aðeins í sér breytingar í hlutfalli við hækkun sem orðið hefur á vöxtum í landinu. Ég leyfi mér, herra forseti, að leggja til að þessu frv. verði að lokinni umr. vísað til 2. umr. og hv. fjh.- og viðskn. En ég vil vekja athygli á því, að láðst hefur í Nd. að gera breytingu á 2. gr. frv., þar sem gert var ráð fyrir gildistöku laganna 25. apríl. Því þarf að sjálfsögðu að breyta.